โรงเรียนหาดใหญ่รัฐประชาสรรค์
ประวัติโรงเรียน

โรงเรียนหาดใหญ่รัฐประชาสรรค์ ตั้งอยู่เลขที่ 472 หมู่ที่ 3 บ้านควนจีน ปัจจุบันเปลี่ยนเป็นเลขที่ 1663 หมู่ 6 ถนนสนามบิน-พาณิชย์ ตำบลควนลัง อำเภอหาดใหญ่ จังหวัดสงขลา
ก่อนปี พ.ศ. 2521 ในอำเภอหาดใหญ่นี้ มีโรงเรียนระดับมัธยมศึกษาที่เป็นของรัฐบาลเพียงโรงเรียนเดียว คือ โรงเรียนหาดใหญ่วิทยาลัย (ญ.ว.) แต่เมื่อถึง พ.ศ. 2521 การศึกษาขยายตัวมาถึงภูมิภาคโดยเฉพาะในหาดใหญ่ ที่ชุมชนขยายตัวอย่างรวดเร็ว กรมสามัญศึกษาจึงดำริที่จะเปิดโรงเรียนระดับมัธยมศึกษาในหาดใหญ่ขึ้นเป็นแห่งที่ 2 ทางสภาตำบลควนลัง โดยเลขาสภาตำบลควนลัง คือ อาจารย์เชื้อ ศรีระสันต์ และท่านประธาน คือ กำนันอิ้น วงศ์ชนะ ได้ประสานกับกรมสามัญศึกษา ขอเปิดโรงเรียนมัธยมศึกษาขึ้นที่ตำบลควนลัง โดยจัดสรรที่ดินซึ่งเป็นที่สงวนสำหรับเลี้ยงสัตว์ จำนวน 120 ไร่ เป็นที่ตั้งโรงเรียนแห่งนี้
เดือนกุมภาพันธ์ 2521 หลังจากได้รับการอนุมัติจากกรมสามัญศึกษา อาจารย์เชื้อ ศรีระสันต์และคณะกรรมการการศึกษา ตลอดจนพี่น้องชาวควนลัง ได้ร่วมใจกันเนรมิตอาคารเรียนหลังแรกขึ้นเป็นการชั่วคราวที่สนามฟุตบอลของโรงเรียนวัดควนลัง จำนวน 10 ห้องเรียน และได้เปิดรับนักเรียนเพื่อเข้าเรียนโรงเรียนแห่งนี้
วันที่ 1 มิถุนายน 2521 เป็นวันเปิดเรียนวันแรก  อาจารย์เชื้อ ศรีระสันต์ และอาจารย์พร้อม ยกสง คอยประกาศเรียกชื่อนักเรียน การเรียนการสอนในตำราก็ยังไม่เกิดขึ้น 6 มิถุนายน 2521 อาจารย์สุวิชญ์ ศรีทิพยราษฎร์ เดินทางมารับตำแหน่งผู้บริหาร การเรียนการสอนจึงได้เริ่มขึ้น 21 มิถุนายน 2521 เปิดเรียนอย่างเป็นทางการ ผู้บริหารพร้อมด้วยครูอาจารย์ก็เริ่มบุกเบิกเพื่อนำโรงเรียนสู่ชุมชนและสังคม โดยใช้ชื่อโรงเรียนในขณะนั้น ว่า “โรงเรียนหาดใหญ่วิทยาลัย 2”
24 มิถุนายน 2521 อาจารย์สุวิชญ์ ศรีทิพยราษฎร์ และคณะกรรมการสภาตำบลควนลัง ซึ่งมีท่านประธานสภาเป็นผู้ชี้แนวเขตรังวัดที่ดินที่จะสร้างโรงเรียน  พร้อมกันนั้น ผู้ใหญ่บ้านหมู่ที่ 3 ได้ทำพิธีบวงสรวงพระภูมิเจ้าที่ โดยมีเครื่องสักการะครบถ้วนตามประเพณี  และในวันที่ 25 มิถุนายน 2521 ครูใหญ่ได้เชิญชวนครู อาจารย์ นักเรียน คนงานภารโรง ประชาชน กำนัน ผู้ใหญ่บ้าน มาร่วมกันพัฒนาสถานที่แห่งนี้เพื่อที่จะสร้างโรงเรียนหาดใหญ่วิทยาลัย 2
พ.ศ. 2523 ได้ย้ายโรงเรียนจากวัดควนลังมายังสถานที่แห่งนี้
พ.ศ. 2524 เปลี่ยนชื่อเป็น โรงเรียนหาดใหญ่รัฐประชาสรรค์
พฤศจิกายน พ.ศ. 2524 อาจารย์มาโนชญ์ นวลสุวรรณ มารับตำแหน่งอาจารย์ใหญ่ จำนวนครูและนักเรียนเพิ่มมากขึ้น
พ.ศ. 2525 เปิดรับนักเรียนระดับมัธยมศึกษาตอนปลาย
พ.ศ. 2535 เข้าโครงการขยายโอกาสทางการศึกษาโรงเรียนมัธยมศึกษาตอนต้น
พ.ศ. 2537 เปิดโรงเรียนสาขาหาดใหญ่รัฐประชาสรรค์ ปัจจุบันคือ โรงเรียนหาดใหญ่เจริญราษฎร์พิทยา
พ.ศ. 2556 เหรียญทองระดับนานาชาติ จากประกวดสิ่งประดิษฐ์ทางวิทยาศาสตร์ “SNAP LOCK”
พ.ศ. 2557 เปิดกองพันนักศึกษาวิชาทหารโรงเรียนหาดใหญ่รัฐประชาสรรค์
พ.ศ. 2558 เปิดธนาคารโรงเรียน สนับสนุนโดย ธนาคารออมสิน
พ.ศ. 2559
เปิดอาคาร 7 ศูนย์ศิลป์
ทีมประชารัฐร่มพะยอม คว้ารางวัลชมเชย ถ้วยรางวัลเกียรติยศพร้อมเงินรางวัล ระดับประเทศ
การประกวดศิลปวัฒนธรรมท้องถิ่น ในหัวข้อ “รักษ์...วัฒนธรรมไทย รักเมืองไทย” ตอน ประชารัฐรวมใจ ลูกทุ่งไทยเพื่อแผ่นดิน
พ.ศ. 2560
18 ก.ย. 2560 ประเมินโรงเรียนมาตรฐานสากล OBECQA
20 ส.ค. 2560 ประเมินโรงเรียนเศรษฐกิจพอเพียง ปีการศึกษา 2560
พ.ศ. 2561
ครบรอบ 40 ปี วันคล้ายวันก่อตั้งโรงเรียน ปัจจุบันโรงเรียนหาดใหญ่รัฐประชาสรรค์มีครู-บุคลากร 196 คน ครูต่างประเทศ 6 คน นักเรียน 2,746 คน นักเรียนระดับมัธยมศึกษาตอนต้น 48 ห้องเรียน และมัธยมศึกษาตอนปลาย 34 ห้องเรียน
27 ก.พ.2561 ประเมินโรงเรียนส่งเสริมสุขภาพ ปีการศึกษา 2560
พ.ศ. 2562 ญรส เดิน-วิ่ง มินิมาราธอน ครั้งที่ 1
พ.ศ. 2565
พ.ศ. 2565 ผ่านการประเมินคุณภาพภายนอกรอบสี่
พ.ศ. 2565 รางวัลโรงเรียนต้นแบบสภานักเรียนระดับประเทศ
พ.ศ. 2565 โครงการธนาคารโรงเรียนดิจิทัล Government Savings Bank โดยธนาคารออมสิน